KIRJALLINEN KYSYMYS P-2560/00

esittäjä(t): Elena Paciotti (PSE) neuvostolle

(26. heinäkuuta 2000)

Aihe: Ihmisoikeuksien kunnioittaminen Bahrainissa

Ihmisoikeuksien ja demokratian kunnioittamista koskeva tilanne Bahrainissa antaa aihetta syvään huolestuneisuuteen. Sen jälkeen kun maassa otettiin vuonna 1974 käyttöön valtion turvallisuutta koskeva laki ja parlamentti hajotettiin vuonna 1975, ihmisoikeuksia ja vähemmistöjen oikeuksia on johdonmukaisesti rikottu. Tästä ovat osoituksena useiden kansainvälisten humanitaaristen järjestöjen dokumentoimat tapaukset, joissa ihmisiä on pidätetty ja vangittu ilman oikeudenkäyntiä sekä kidutettu.

Bahrainin viranomaiset estävät kansainvälisten tarkkailijoiden maahanpääsyn eivätkä suostu antamaan tietoja ja selityksiä edes Yhdistyneille kansakunnille, vaikka Bahrain on allekirjoittanut kansainvälisen yleissopimuksen kidutuksen kieltämiseksi.

Euroopan parlamentti on hyväksynyt aiheesta useita päätöslauselmia ja kiinnittänyt äskettäin vetoomusvaliokuntansa kautta huomiota englanninopettajana toimineen Bahrainin kansalaisen Hassan Ali Mshaiman tapaukseen. Häntä on pidetty vangittuna erittelemättä syytteitä ja ilman oikeudenkäyntiä.

Lisäksi Bahrainissa rikotaan johdonmukaisesti sosiaalisia oikeuksia.

Voiko neuvosto antaa

- yksityiskohtaisia tietoja ihmisoikeuksien ja vähemmistöjen oikeuksien kunnioittamisesta Bahrainissa?

- Millaiset ovat EU:n ja Bahrainin nykyiset suhteet Persianlahden valtioiden kanssa tehtävässä yhteistyössä?

- Mitä aloitteita neuvosto on valmis käynnistämään itsenäisesti tai yhteistyössä asianomaisten maiden kanssa pyytääkseen Bahrainin viranomaisia kunnioittamaan ihmisoikeuksia ja käynnistämään pikaisesti yhteistyön kansainvälisten humanitaaristen järjestöjen kanssa niiden maahanpääsyn varmistamiseksi?

- Mitä konkreettisia toimia neuvosto aikoo hyväksyä luodakseen edellytykset Bahrainin kanssa tehtävälle yhteistyölle keskeisten ihmisoikeuksien kunnioittamiseksi?

Vastaus

(9. marraskuuta 2000)

Neuvosto on samaa mieltä arvoisan parlamentin jäsenen kanssa siitä, että Bahrainin ihmisoikeustilanne on huolestuttava. Ilmoituksia on saatu kidutuksesta, pitkistä pidätysajoista ilman oikeudenkäyntiä ja muista oikeudenkäynnin oikeudenmukaisuutta koskevien kansainvälisten vaatimusten rikkomisesta sekä demokraattisten perusoikeuksien epäämisestä.

Viime vuosina on kuitenkin tapahtunut myös myönteistä kehitystä. Satoja poliittisia vankeja on vapautettu joskaan ei kaikkia ja ihmisoikeusjärjestöjä on joissakin tapauksissa, vaikkakaan ei aina, päästetty tutustumaan tilanteeseen. Lisäksi on päätetty perustaa neuvoa-antava neuvosto, jonka toimivalta on rajallinen mutta josta toivottavasti kehittyy aikanaan täysin demokraattinen kansanedustuslaitos.

EU:lla ei ole erillisiä sopimussuhteita Bahrainin kanssa. Bahrain kuuluu Persianlahden yhteistyöneuvostoon GCC:hen, jonka kanssa Euroopan unionilla on yhteistyösopimus(1). EU ja GCC kokoontuvat kerran vuodessa ministeritasolla yhteisneuvostossa; viimeksi tällainen yhteisneuvosto pidettiin 22. toukokuuta 2000 Brysselissä. Osapuolet sopivat tällöin, että seuraava yhteisneuvosto pidetään vuonna 2001 Bahrainissa.

Yhteisneuvostoissa, joissa tarkastellaan pääasiassa yhteistyösopimuksen täytäntöönpanoa, ministerit keskustelevat myös yhteistä etua koskevista poliittisista asioista ja myös ihmisoikeuksista. EU pyrkii tällöin vaikuttamaan GCC-maihin, myös Bahrainiin, jotta ne kunnioittaisivat ihmisoikeuksia ja tekisivät yhteistyötä YK:n ja kansainvälisten ihmisoikeusjärjestöjen kanssa. EU on ehdottanut yhteistyösopimuksen puitteissa ihmisoikeuksia koskevan vuoropuhelun aloittamista GCC-maiden kanssa kaikilla tasoilla. Päätöksiä asiassa ei ole vielä tehty.

EU ja GCC neuvottelevat parhaillaan vapaakauppasopimuksesta. Sopimukseen kuuluisi ihmisoikeuksia koskeva määräys, mikä antaisi myös mahdollisuuden kyseisten asioiden käsittelyyn. Neuvosto katsoo tämän olevan käytännöllisin tapa saattaa ihmisoikeudet tärkeäksi osaksi kahdenvälisten suhteiden myönteistä kehittymistä.

(1) EYVL L 54, 25.2.1989, s. 1.